
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Τρίτη, 1 Σεπτεμβρίου 2026

ΔΕΛΤΙΟ ΤΥΠΟΥ

Εντοπισμός 38 αλλοδαπών και σύλληψη του διακινητή τους στους Καλούς Λιμένες – Εντοπισμός 53 αλλοδαπών στα Ψαρά – Θάνατος αλλοδαπού στη Ραφήνα – Παροχή συνδρομής σε χειριστές σανίδας όρθιας κωπηλασίας στο Μεσολόγγι – Απαγόρευση απόπλου τριών Θ/Γ σκαφών στη Ρόδο – Διακομιδές ασθενών

Τις πρωινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών την παραλία «ΠΕΤΡΑΚΗ»  του δήμου Γορτύνας. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν 39 αλλοδαπούς (36 άνδρες και 3 ανήλικοι), οι οποίοι μεταφέρθηκαν στο λιμάνι  του Ηρακλείου. Σύμφωνα με τους αλλοδαπούς, εκκίνησαν τα μεσάνυχτα της 30.08.2026 από την περιοχή Τομπρούκ της Λιβύης, καταβάλλοντας χρηματικά ποσά από 5.000 έως 13.000 δηναρίων Λιβύης έκαστος, για την μεταφορά τους στην Ελλάδα. Από το Κεντρικό Λιμεναρχείο Ηρακλείου, που διενεργεί την προανάκριση, συνελήφθη ένας 16χρονος αλλοδαπός (υπήκοος Νοτίου Σουδάν) εκ των ανωτέρω, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής τους.

*****
Τις πρωινές ώρες χθες, ενημερώθηκε η Λιμενική Αρχή των Ψαρών για την ύπαρξη αλλοδαπών στη χερσαία περιοχή «ΔΙΟΧΙ» βόρεια των Ψαρών. Αμέσως, στο σημείο μετέβησαν στελέχη Λ.Σ.-ΕΛ.ΑΚΤ., όπου με τη συνδρομή στελέχους της ΕΛ.ΑΣ., εντόπισαν 53 αλλοδαπούς (43 άνδρες, 4 γυναίκες και 6 ανήλικοι). Οι αλλοδαποί μεταφέρθηκαν με τη συνδρομή ενός Περιπολικού σκάφους Λ.Σ.-ΕΛ.ΑΚΤ. (ΠΛΣ) στο λιμάνι «ΛΗΜΝΙΑ» Βολισσού Χίου και στη συνέχεια, στο ΚΕΔΝ Χίου. Προανάκριση διενεργείται από τον Λιμενικό Σταθμό Ψαρών. 

*****
Τις πρωινές ώρες χθες, ενημερώθηκε η Λιμενική Αρχή της Ραφήνας για την ανάσυρση ενός 61χρονου αλλοδαπού (υπήκοος Αλβανίας) χωρίς τις αισθήσεις του από τη θαλάσσια περιοχή της παραλίας της Αρτέμιδας. Στον 61χρονο αρχικά παρασχέθηκαν οι πρώτες βοήθειες από τον ναυαγοσώστη της παραλίας και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Αττικής «ΣΙΣΜΑΝΟΓΛΕΙΟ», όπου διαπιστώθηκε ο θάνατός του. Από το Κεντρικό Λιμεναρχείο Ραφήνας, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Αθηνών.

*****
Τις μεσημβρινές ώρες χθες, ενημερώθηκαν οι Λιμενικές Αρχές της Πάτρας και του Μεσολογγίου για την ύπαρξη τριών χειριστών σανίδων όρθιας κωπηλασίας (	SUP) σε δυσχερή θέση στη θαλάσσια περιοχή της παραλίας του Κρυονερίου Αιτωλοακαρνανίας Πατραϊκού κόλπου. Στο σημείο έσπευσε ένα Περιπολικό όχημα Λ.Σ.-ΕΛ.ΑΚΤ. από ξηράς, ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) καθώς και η λέμβος «ΑΡΙΑΔΝΗ» Λ.Μ. 2673 με επιβαίνοντες στελέχη Λ.Σ.-ΕΛ.ΑΚΤ. όπου εντόπισαν τους χειριστές (16, 18 και 19 ετών) καλά στην υγεία τους. Οι ανωτέρω περισυνελέγησαν από το ΠΛΣ και μεταφέρθηκαν με ασφάλεια στην ακτή. Από το Λιμεναρχείο Μεσολογγίου επιβλήθηκαν οι προβλεπόμενες διοικητικές κυρώσεις.
*****
Τις πρωινές ώρες την 28.08.26, ενημερώθηκε η Λιμενική Αρχή της Ρόδου για περιστατικό μηχανικής βλάβης ενός θαλαμηγού (Θ/Γ) σκάφους σημαίας Ηνωμένου Βασιλείου που έλαβε χώρα την 26.08.26. Συγκεκριμένα, το Θ/Γ κατά τη διάρκεια πρόσδεσης στη Νέα Μαρίνα Ρόδου, υπέστη μηχανική βλάβη με αποτέλεσμα να προσκρούσει σε ένα θαλαμηγό σημαίας Πολωνίας και ένα ιστιοφόρο σημαίας Πολωνίας, με αποτέλεσμα να προκληθούν μικρές υλικές ζημιές στα τρία σκάφη. Από το Κεντρικό Λιμεναρχείο Ρόδου απαγορεύτηκε ο απόπλους και των τριών σκαφών, μέχρι την προσκόμιση βεβαιωτικών αξιοπλοΐας από τους αρμόδιους νηογνώμονες. 
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-47χρονου, από το λιμάνι της Πάτμου στο λιμάνι Μυρτιών της Καλύμνου, με Περιπολικό σκάφος Λ.Σ.-ΕΛ.ΑΚΤ.,
-25χρονου, από το λιμάνι Όρμου Πεύκου της Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν. Ρ. 73,
-70χρονου, 81χρονου και 47χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν.Σ. 323,
-92χρονης, από το λιμάνι της Τήνου στο λιμάνι της Σύρου, με το Ε/Γ-Τ/Ρ «ΝΗΣΟΣ ΤΗΝΟΣ» Ν.Τ. 25. και
-48χρονης, από το λιμάνι Αγνώντα Σκοπέλου στο λιμάνι του Βόλου, με το Τ/Ρ-Α/Ψ «ΑΓΙΟΣ ΔΗΜΗΤΡΙΟΣ» Τ.Σ. 190Α’.

